ועדת החינוך, התרבות והספורט, כנסת 24, פרוטוקול מספר 82, 2022-01-03 00:00

שרן השכל: אני שמחה לפתוח את ישיבת ועדת החינוך, התרבות והספורט של הכנסת.

שרן השכל: הבוקר נדון בהקמת ועדת המשנה לשימור המורשת ותרבות העלייה מקום המדינה.

שרן השכל: קיימנו לפני מספר חודשים דיון על השאלה כיצד אותה מורשת ותרבות העלייה מיוצגת, נשמרת, למעשה מוצגת, החל ממערכת החינוך, דרך המוזיאונים ושלל הארגונים הקיימים היום.

שרן השכל: נוכחנו לדעת שאמנם העליות שנקרא להן העליות שלפני קום המדינה, העלייה הראשונה, העלייה השנייה, מדוברות המון, גם בספרי הלימוד, גם בהנצחה במוזיאונים, באתרים, בעמותות ובארגונים שונים, אך העליות שלאחר קום המדינה, החל מן העלייה ממרוקו ומתוניס ומעירק ומפרס, בדגש על העלייה מברית המועצות בשנות השמונים, נמצאות בפער אדיר בלי תנאים, בלי תקציבים, בלי בתי מורשת.

שרן השכל: אמנם בחמש השנים האחרונות נוכחנו לגלות שמספר בתי מורשת לעלייה מארצות ערב הוקמו אבל לגבי העלייה בשנות השמונים מברית המועצות אין אפילו בית מורשת אחד.

שרן השכל: כשהסתכלנו על ספרי החינוך, העלייה מארצות ערב מנוסחת על פני שבעה או תשעה עמודים ולא משקפת את הרצון לגרום לדור הצעיר לא רק להבין את הקשיים ואת המצוקות שהיו בתהליכי העלייה והקליטה אלא גם את התרבות והמורשת העשירה שאותן עליות הביאו ביחד איתן.

שרן השכל: היכולת ללמד, לחנך, לשמור על אותה התרבות והמורשת היא סוג של מקור גאווה לדור הצעיר, מקום שבו אנחנו מאפשרים להם להיות גאים במי שהם ובמה שהם לומדים בבית.

שרן השכל: לעתים קרובות היו מסתירים ממש כדי שלא יהיו לנו מוטיבים כלשהם שמזהים אותנו עם העלייה הזו, אבל ככל שאנחנו לומדים יותר על אותן עליות, על אותן תרבויות, אנחנו מייצרים מקור גאווה אדיר בקרב אותם ילדים, אנחנו יוצרים גשרים בין עדות שונות ,שהן שיוצרות את החברה הישראלית.

שרן השכל: כתוצאה מאותו דיון החלטנו להקים את ועדת המשנה שתקיים מספר דיונים אל מול אותם גופים, אותם ארגונים, המשרד לענייני מורשת, מוזיאונים, אגודות, משרד החינוך, כדי לראות איך אנחנו משמרים את התרבות והמורשת לדורי דורות קדימה.

שרן השכל: בראשות הוועדה תעמוד חברת הכנסת אמילי מואטי, שמכירה את עולם התרבות לעומק ועסקה בנושאים הללו במשך שנים.

שרן השכל: אני סומכת ובטוחה שהיא תעשה עבודה חרוצה ויסודית בעניין הזה ותגיש למליאת הוועדה מסקנות, כיצד אנחנו יכולים ליישם בשטח כדי לייצר את אותם גשרים, כדי לשמור על אותו מקור גאווה ותרבות עשיר כל כך, שלאט-לאט נעלם מן העולם עם דור הסבים והסבתות שעשו את העלייה.

שרן השכל: אני רוצה לתת לחברת הכנסת אמילי מואטי את רשות הדיבור, בבקשה.

אמילי חיה מואטי: תודה, גברתי יושבת-הראש, חברות וחברים.

אמילי חיה מואטי: עם שלא מכיר את ההיסטוריה שלו הוא עם בלי עתיד.

אמילי חיה מואטי: אין לנו היסטוריה אחת.

אמילי חיה מואטי: אנחנו מדינה שאליה התקבצו גלויות ומהגרים ולכל תפוצה יש את הסיפור שלה.

אמילי חיה מואטי: כשסיפור לא מסופר וזהות לא מתבטאת קשה לצעוד קדימה.

אמילי חיה מואטי: ליהודים שהיגרו מארצות המגרב – מרוקו, תוניס, ג'רבה, עירק ועוד – יש סיפור, יש נרטיב ואין מה להסתיר אותו.

אמילי חיה מואטי: הוא צריך להיות נוכח גם בספרי הלימוד.

אמילי חיה מואטי: ליהודי אתיופיה שצעדו במדבר תוך סיכון חייהם כדי להגיע לכאן יש חלק בפסיפס הישראלי.

אמילי חיה מואטי: גם לעולים מברית המועצות לשעבר צריך להיות מקום בסיפור הישראלי מכל בחינה, גם בספרי הלימוד, גם בספרי המורשת וגם ביטוי תרבותי בחיי היום-יום שלנו.

אמילי חיה מואטי: אני מבקשת לבדוק את הדרך לספר את הנרטיבים האלה, ללמד אותם וליישם ביחד את המסקנות שנגיע אליהן.

אמילי חיה מואטי: תודה רבה גברתי יושבת-הראש, תודה חברות וחברים.

אמילי חיה מואטי: לעבודה.

שרן השכל: תודה רבה לך חברת הכנסת מואטי.

שרן השכל: אני בטוחה שתעשי עבודה מצוינת.

שרן השכל: אני רוצה לתת את רשות הדיבור לחבר הכנסת משה טור פז, בבקשה.

משה טור פז: גברתי יושבת-הראש, קודם כול אני מברך את חברת הכנסת מואטי על הקמת הוועדה.

משה טור פז: לא מקרה שיושבים פה לפחות ארבעה ילדי עולים, או עולים בעצמם.

משה טור פז: עולים הם חלק גדול מן הסיפור שלנו כמדינה.

משה טור פז: הסיפור שלנו כעם הוא סיפור היותנו מהגרים.

משה טור פז: אני חושב שחלק מחשיבות הוועדה תהיה בכך שנדע לא להתנכר, לשכוח או להתבייש בהיותנו ילדי עולים או עולים בעצמנו, אלא להיפך, להיות גאים בכך.

משה טור פז: אני יושב בין שלושה אנשים שסיפור העלייה שלהם הוא חלק מהותי ממי שהם.

משה טור פז: הם גם מביאים את זה לידי ביטוי – את גברתי יושבת-הראש, אמילי מואטי וולדימיר בליאק – מספרים אודות סיפור העלייה שלהם.

משה טור פז: גם אני גאה להיות ילד לעולים שעלו לארץ ועולה בעצמי.

משה טור פז: אני חושב שככל שנדע להעמיד את הדבר הזה במקום, וגם לתת מקום לאלה שאולי הסיפור שלהם עוד לא סופר, בין אם בספרי הלימוד, בין אם בבתים יהודיים, בין אם בכלים שנעמיד כאן בכנסת, אני חושב שנצמח כחברה רב-תרבותית ישראלית, זה ראוי ביותר.

משה טור פז: תודה רבה.

שרן השכל: תודה רבה על הדברים.

שרן השכל: חבר הכנסת ולדימיר בליאק, בבקשה.

ולדימיר בליאק: תודה, גברתי.

ולדימיר בליאק: קודם כול אני רוצה להודות לך על הקמת הוועדה הזאת ורוצה לברך את חברת הכנסת מואטי.

ולדימיר בליאק: אני כאן מייצג כמובן את העלייה מברית המועצות לשעבר, עלייה של 1.2 מיליון ישראלים.

ולדימיר בליאק: אנחנו באנו לכאן עם מטען תרבותי אדיר.

ולדימיר בליאק: אנחנו חלק מן הסיפור הישראלי.

ולדימיר בליאק: אנחנו נשמח לספר את הסיפור שלנו לדורות הבאים ולהיות חלק ממערכת החינוך שלנו.

ולדימיר בליאק: אני חושב שזה חשוב מאוד, זה יתרום לחברה הישראלית, זה יתרום לסיפור הישראלי.

ולדימיר בליאק: אני והשדולה שאני אומר בראשה לשימור המורשת שלנו, אנחנו עומדים לרשותך.

ולדימיר בליאק: אשמח לעזור לך בכל דבר.

ולדימיר בליאק: תודה רבה.

שרן השכל: תודה רבה על הדברים.

שרן השכל: חבר הכנסת מאיר פרוש, בבקשה.

מאיר פרוש: קודם כול, גם אני מברך את חברת הכנסת מואטי על התפקיד החשוב.

מאיר פרוש: ביקשתי רשות דיבור כאשר ראיתי את ההתלבטויות ואת השאלות מן העלייה הזאת.

מאיר פרוש: לא שמרגישים, לא שרואים, אולי עוד מעט גם לא שזוכרים כבר מי העליות הגדולות הללו שהיו בכמה עשורים האחרונים.

מאיר פרוש: אני מבקש לאפיין ואולי מזה נלמד מה צריך לעשות.

מאיר פרוש: אם אנחנו מדברים על העלייה הגדולה והמבורכת מברית המועצות שהביאה לפה יותר ממיליון יהודים, אנחנו יודעים מה הקומוניסטים עשו לעם היהודי שם.

מאיר פרוש: את כל המורשת והאפשרות להתפלל – זה לא היה קיים בכלל תחת השלטון הקומוניסטי.

מאיר פרוש: מה אנחנו רואים מן העלייה שהייתה פה מיד עם קום המדינה?

מאיר פרוש: אפשר למצוא את עולי תימן מאוגדים בבית כנסת לעולי תימן, ואת האפגניים בבית כנסת לעולי אפגניסטן.

מאיר פרוש: כל הקהילות האלה שהיו בעבר באפריקה ובמדינות ערב יצרו לעצמן קהילות בארץ – מה שאין היום במקרה של העולים מ ברית המועצות לשעבר – אפשר למצוא את המרוקאים בנפרד ואת האורפלים בנפרד ואת הפרסים בנפרד.

מאיר פרוש: את כל מה שהיה במדינות ערב אפשר למצוא כאן בבתי כנסת, מאוגדים בישראל, כי הם עשו את זה מיד אחרי שהם עלו.

מאיר פרוש: לעומת זה החלק של ההתכנסות בבתי כנסת ובבתי תפילה לא היה בברית המועצות לשעבר ולכן זה לא הועתק לפה בשום מסגרת אחרת.

מאיר פרוש: כשאני לומד מורשת אני לומד מה היה בדור הקודם.

מאיר פרוש: לאלה שבאו מברית המועצות לשעבר אין את החלק הזה, ואולי חסר להם הדבר הזה.

מאיר פרוש: צריך למצוא דרכים איך לתת להם כלים שיהיו ביחד, שימצאו את המקום ביחד, שימצאו את המקום שלהם לחשוב על מה שהיה, לספר על מה שהיה, לספר על מעשי הגבורה שהיו שם ואיך הם הצליחו לעלות לפה, ברור שזה חשוב.

מאיר פרוש: אני רק אומר שהחסר הוא בגלל התעתיק ממה שהיה שם, ששם לא הייתה להם אפשרות להתכנס.

שרן השכל: חבר הכנסת פרוש, אני חייבת לומר מספר מילים.

שרן השכל: כשהמשפחה שלי ברחה ממרוקו בתי הכנסת עדיין נשארו על רגליהם.

שרן השכל: עד היום יש בתי כנסת ששומרו משום שהיו מספר שכנים שהיו איתם בידידות טובה וחיי הקהילה היהודית היו יכולים להתקיים.

שרן השכל: אתה צריך להבין שבברית המועצות לא רק שבית הכנסת היה עלול לשלוח אותך לכלא ולכן ממש שיקרו בימים מסוימים, אלא אפילו לימוד עברית – יש לנו כאן חברי כנסת שישבו בגולג, בבתי כלא רק משום שהחליטו ללמד עברית, ואנחנו לא מדברים אפילו על הגעה לבתי כנסת.

שרן השכל: הניסיון של מחיקה מוחלטת של הזהות היהודית הוא חלק מן המסע שלהם.

שרן השכל: לכן זה שאין להם את בית הכנסת הרוסי עכשיו בתל אביב - - -

מאיר פרוש: אני לא חולק על זה.

מאיר פרוש: הסברתי את החסר שנוצר בגלל שלא היה להם שם את זה והם לא העתיקו את זה לפה.

שרן השכל: אבל הם גדלו בסוג של שימור תרבות יהודית ככל יכולתם בלי להיכנס לכלא או למאסרים, ככל שהם יכלו.

שרן השכל: אותה תרבות שהם חיו אותה שם, החל מסיפורי גבורה גם במלחמות, במלחמת העולם השנייה שהייתה כל כך משמעותית בשחרור אירופה מגרמניה הנאצית, ממש גיבורים שהיו שם - - -

אמילי חיה מואטי: אתם שניכם חלק מאותו דיון.

אמילי חיה מואטי: גם המחיקה שחבר הכנסת פרוש מציין היא מחיקה שצריך להתייחס אליה.

שרן השכל: לחלוטין, אבל אי אפשר לזקוף את זה כנגדם.

מאיר פרוש: חלילה וחס.

מאיר פרוש: שאלת למה לא נשאר שם שום דבר.

מאיר פרוש: אני מנסה להסביר שכאשר באו לפה עולים ממדינות אפריקה הם מצאו לעצמם מסגרת.

מאיר פרוש: לרוסים לא היה את זה שם והם לא העבירו את זה לפה, וזה חלק מן הדבר שבאמת חסר.

מאיר פרוש: היו שם מעשי גבורה.

ולדימיר בליאק: אני רוצה לתקן: אנחנו לא רוסים.

ולדימיר בליאק: אנחנו ישראלים.

שרן השכל: העולים מברית המועצות לשעבר.

מאיר פרוש: כל אחד מבין את הכוונה.

מאיר פרוש: היו שם מעשי גבורה.

מאיר פרוש: כאשר הם היו צריכים לאכול מצה – הם הרבה יותר עם מסירות נפש מאשר היהודים שגרו פה.

מאיר פרוש: בקרב עולי צפון אפריקה את מוצאת את התעתיק, שיש להם את המסגרת, את בית הכנסת, ובקרב עולי ברית המועצות לשעבר אין להם את זה.

מאיר פרוש: צריך למצוא את המקום כדי שיהיו כלים לזה.

אמילי חיה מואטי: לפני ההצבעה אני מבקשת להעיר הערה קטנה.

אמילי חיה מואטי: ידידי חבר הכנסת ולדימיר, אני תמיד חושבת על כך שיש חברי כנסת שחושבים שהם כאן בשביל לייצג צד מסוים, ואז אני נזכרת בתלוש המשכורת שלנו, ששם מופיע "מדינת ישראל".

אמילי חיה מואטי: לצורך העניין, אני מרגישה שבנוכחות שלי כאן

אמילי חיה מואטי: אני מייצגת גם את יוצאי ברית המועצות לשעבר, גם את יוצאי המגרב, את החרדים, את הערבים הישראלים ואת כל מי שהוא חלק מן המקום הזה.

אמילי חיה מואטי: כל מי שהוא אזרח ישראלי אני גאה באופן מוחלט לייצג אותו.

שרן השכל: תודה רבה לחברת הכנסת מואטי.

מאיר פרוש: אני רוצה לומר לכם שגם אני עולה, דור שביעי בירושלים.

מאיר פרוש: אנחנו עולים מרוסיה הלבנה.

שרן השכל: היועצת המשפטית תמי סלע, בבקשה.

תמי סלע: רק דגש אחד, בגלל שיש גם את ועדת העלייה והקליטה של הכנסת.

תמי סלע: נכון שכרגע אין לה יושב-ראש אבל היא קיימת ויש לה תחומים משלה.

תמי סלע: לפי התקנון כאשר מקימים ועדת משנה זה בתחומי העיסוק של הוועדה הקבועה.

תמי סלע: גם נאמר שהדגש פה הוא על העיסוק בתרבות ובמורשת, העיסוק בזה במערכות החינוך, במערכות התרבות למיניהן.

תמי סלע: זה בהחלט בתחומים של הוועדה הזו ולכן אין התנגשות ואין בעיה.

תמי סלע: חשוב להדגיש את זה ולכן רציתי להגיד.

שרן השכל: נהדר, תודה רבה.

שרן השכל: הוועדה תתכנס בהרכב הבא: חברת הכנסת אמילי מואטי – יושבת הראש.

שרן השכל: חברים: חבר הכנסת אלון טל, חברת הכנסת שירלי פינטו ושני חברי כנסת מן האופוזיציה אשר יעבירו לנו את שמותיהם.

שרן השכל: הוועדה רשאית לעסוק בנושאים הבאים: שימור תרבותם ומורשתם של העולים מקום המדינה.

שרן השכל: תוקף פעילות הוועדה: עד סוף כנס החורף, 13 במרץ 2022.

שרן השכל: יצוין כי ליושב-ראש ועדת החינוך, התרבות והספורט יש סמכות להחליט שבנושא מסוים תדון מליאת הוועדה, למרות שהוא בסמכות ועדת המשנה.

שרן השכל: אני מעלה להצבעה.

שרן השכל: מי בעד?

שרן השכל: מי נגד?

שרן השכל: בעד – 4

שרן השכל: ההצעה אושרה פה אחד.

מאיר פרוש: מי זה מן האופוזיציה?

מאיר פרוש: המפלגה המשותפת?

שרן השכל: מן האופוזיציה יש רק אתכם ואת המפלגה המשותפת.

שרן השכל: אף אחד אחר לא רשום.

שרן השכל: שיהיה בהצלחה, חברת הכנסת מואטי.

שרן השכל: הישיבה נעולה.